Аднак, калі думаеце, што гэта самая недарэчная лічба загінулых драмлёўцаў, дык памыляецеся. У зборніку дакументаў “Трагедыя беларускіх вёсак”, які выйшаў у свет у 2011-м у Маскве, прыведзены пратакол допыту былога партызана А.Д. Падаляка, які 22 лістапада 1945 года сведчыў: карнікі знішчылі “вёску Драмлёва – да 100 дамоў з жыхарамі – да 2100 чалавек”. Гэтая, па-сапраўднаму астранамічная лічба не прыжылася. Аднак на доўгі час запанавала іншая – 286, прычым замацавалася яна толькі праз дзесяцігоддзі пасля вогненнай падзеі.